gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu fr gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ - આસવ (યે કૈસા નશા... - 4)
‘શું વાત છે નણંદબા? આજકાલ બહુ ચહેકી રહ્યાં છો.’ ત્રીજી સાંજે લાગ મળતાં નિરાલીએ આકાંક્ષાને ફંફોસવા માંડી.
1  |  2  |  3  |  4  |  5  |
બહોળા નોકરવર્ગને કારણે ઘરમાં કશું કામ તો રહેતું નહીં. હનીમૂનથી આવ્યાના બીજા દહાડે સાસુ-સસરાએ સરપ્રાઇઝ આપી હતી - તને ચૅરિટીવર્કમાં રસ છે એટલે સોશ્યલ વેલ્ફેર માટે અમે એક ટ્રસ્ટ રચ્યું છે જેની કર્તાહર્તા અમારી વહુ રહેશે, એટલે કે તું!
ટ્રસ્ટને નામ પણ મારાં સુલક્ષણાદાદીનું!
એ ઘડી સાસરાને પોતાનું અનુભવવા પૂરતી હતી.
‘પિયર છૂટવાનો ગમ પણ તને ન રહ્યો!’ ફોન પર પૌત્રીનો રણકાર પામી દાદાજી ટકોરતા એમાં ખરેખર તો પૌત્રીના સુખને મેંશનું ટપકું કરવાની ચેષ્ટા રહેતી. દરોડાના કેસની વાત ન પોતે ઉખેળતી, ન સુરતથી કોઈ કહેતું. મામલો ઠંડો પડતાં ભીનું સંકેલાઈ જવામાં નિરાલીને આશંકા નહોતી, એમ ઘટનાનાં મૂળ સુધી જવાનો તેનો નર્ધિાર બદલાયો નહોતો. આતિથ્યને કહેવું હતું પણ....
‘મને ચહેકતી કહેનારા તમે કેમ મૂંગા થઈ ગયા?’ કશુંક કહેતા માગતી વ્યક્તિ કોઈના પૂછવાની જ રાહ જોતી હોય એવો આમાં ભાવ હતો. નણંદના પ્રશ્ને ઝબકતી નિરાલીએ વિચારમેળો સમેટી લીધો.
‘સાચું કહું તો મારે તમને થૅન્ક યુ કહેવું છે ભાભી...’
‘આતિથ્ય, તમે મલય શાહને ઓળખો છો?’
રાત્રે નિરાલીએ અણધાર્યો ટૉપિક છેડતાં આતિથ્યએ લૅપટૉપ બંધ કરીને કૉન્સસ્ટ્રેટ કર્યું : નિરાલી કંઈ નવી ચાલ ચાલવાની કે શું?
અફકોર્સ, ત્રણ દિવસ અગાઉ તે મને આકાંક્ષા વિરુદ્ધ ભડકાવતી હતી. જોકે આકાંક્ષા સાથેની કૅઝ્યુઅલ ટૉકમાં મને ઇશ્કવિશ્કનું કોઈ ચક્કર ગંધાયું નહોતું... મે બી, એટલે કદાચ નિરાલીએ નવો ટ્રૅક પકડવો હોય. કોણ છે આ મલય શાહ?
‘શાહ કેમિકલ્સના ધીરુભાઈનો એકનો એક દીકરો...’
‘ઓહ, તે મલય!’ આતિથ્યને ઓળખાણ હતી, ‘અંગત રીતે નહીં પણ બિઝનેસ-પાર્ટીમાં મળ્યા છીએ. આપણા શોરૂમ પર પણ શાહ ફૅમિલીની વિઝિટ થતી હોય છે. સારો છોકરો છે; ગુડ લુકિંગ, સ્માર્ટ.’
‘તે પાછલા વરસેકથી આકાંક્ષાના મિત્રવતુર્ળમાં છે અને આજે આકાંક્ષાએ કહ્યા પ્રમાણે બેઉ એકમેકને ચાહે છે.’
‘આવું આકાંક્ષાએ તને કહ્યું?’ અજાણતાં જ આતિથ્યથી તને પર વજન મુકાઈ ગયું.
‘પોતાના દિલની વાત નણંદ ભાભીને જ કરેને.’ મલકી જઈને નિરાલી ગંભીર બની, ‘જોકે તેમની કથની જાણ્યા પછી આઇ ઍમ વરીડ.’
(રિયલી? નિરાલીના હાવભાવ તો કહે છે કે તે સાચે જ કન્સર્ન્ડ છે... કે પછી પોતાનું વેર વાળવા પાણીમાંથી પોરા કાઢી રહી હશે? )
‘આકાંક્ષાના કહેવા પ્રમાણે પહેલી વાર કૉમન ફ્રેન્ડની પાર્ટીમાં બેઉ મળ્યાં. પછી ભ્રમરની જેમ મલય આકાંક્ષા ફરતે ગુંજન કરવા લાગ્યો - આવું સ્વયં આકાંક્ષાએ કહ્યું.’
(ખરી નાદાન. ભાઈને બદલે ભાભીને કહ્યું. ફરજવાળી મારી ટકોર નિરાલીએ સિરિયસ્લી લઈ લીધી!)
‘અને એટલે જ મને ભરોસો નથી બેસતો. જે નેચરથી ફ્લર્ટ હોય તેનો ભરોસો કેમ થાય?’
‘ઓ કમઑન નિરાલી - મનગમતી છોકરી માટે ફીલ્ડિંગ ભરવી પડે, એથી કંઈ છોકરો કુપાત્ર નથી ઠરતો. ચડતી જવાનીમાં થોડી-બહોત દિલ્લગી તો માન્ય છે.’ અનાયાસ આતિથ્ય મલયની તરફેણ કરી બેઠો.
‘આંકાક્ષા પણ આવું જ કહે છે...’ નિરાલીએ વાતને ધક્કો માર્યો, ‘ચાલો, આટલા પૂરતું હું પણ જતું કરું; પરંતુ જે પુરુષ પ્રણયના એકરાર પહેલાં શરીરનો ભોગવટો માગે તેના ચારિત્ર્યનું શું મોલ!’
‘મતલબ?’ આતિત્યથી મુખરેખા તંગ થઈ.
‘પ્લીઝ, ગુસ્સે ન થતા આતિથ્ય. ધેટ મલયે ત્રણેક વાર ઇન્ડિરેક્ટ્લી મોજ માણવાની પ્રપોઝલ મૂકેલી. થર્ટીફર્સ્ટની નાઇટે ખુલ્લા શબ્દોમાં પૂછી લીધું. ઇન ફૅક્ટ, એ રીતે લલચાવી કે તનમેળ પછીનો મનમેળ કાયમી હોય છે!’
‘રાસ્કલ...’ આતિથ્યનું લોહી ઊકળ્યું, પછી ભાઈનું ગૌરવ ટપક્યું, ‘જોકે આકાંક્ષા અભદ્ર માગણીને વશ થાય જ નહીં...’
‘આકાંક્ષાની સ્થિતિ વિચિત્ર હતી આતિથ્ય. મલયના અટેન્શનને તે મહોબત માનીને હરખાતી હતી - તેને ખરેખર હું ગમતી હોઈશ, તે સાચે જ મને ચાહતો હશે તો જ આટલો પાછળ પડેને. આવું માનતી થયેલી આકાંક્ષા ડાળી હલાવતાં ફળ ઝોળીમાં પડે એમ મલયના તેડાએ નમી પડી હોત. એ તો ભલું થજો કે એ જ બપોરે અમારી વાત થયેલી ને શીલનાં રખોપાં કરવાની મેં તેને તાકીદ કરી હતી એ પાઠ યાદ રાખીને તેણે મલયને ઇનકાર જતાવ્યો - લગ્ન વિના મર્યાદા ઓળંગવામાં હું માનતી નથી!’
‘ધન્યવાદ નિરાલી. તું ન હોત તો મારી બહેનમાં તો આબરૂનાં રખોપાં કરવાના સંસ્કાર જ નહોતા.’ આતિથ્યના બોલમાં કળાય નહીં એવો વ્યંગ હતો.
‘આકાંક્ષા પણ એટલે જ આજે મારો આભાર માનતી હતી...’ નિરાલીએ કથન બાંધ્યું, ‘કેમ કે તેનો એ સંયમ જ ફળ્યો... મલયે પછી કહ્યું કે એ રાત્રે તું સૂવા તૈયાર થઈ હોત તો તારા માટેનો પ્રણય ઓસરી જાત... મર્યાદા ઓળંગવામાં હું પણ માનતો નથી એટલે આપણો મેળ જામવાનો!’
નિરાલીએ ઊંડો શ્વાસ લીધો.
‘સો, પાછલા થોડા દિવસથી આકાંક્ષાની લાઇફમાં આ બધું ચાલે છે. આજે આભાર માનીને સીક્રેટ શૅર કરવા પાછળ તેનું પ્રયોજન તો એટલું જ કે ઘરના સમક્ષ હું તેનો કેસ મૂકીને સગાઈનો રસ્તો ક્લિયર કરું... મારે તેને કશું પૂછવાની જરૂર પણ ન રહી.’
- પણ ખરેખર તો તું રસ્તામાં રોડા નાખી રહી છે!
‘તેની વાતો પરથી મને એટલું સાફ કળાયું કે શી ઇઝ બ્લાઇન્ડ્લી ઇન લવ. તેની જગ્યાએ હું હોત તો મલયને બે તમાચા ઠોક્યા હોત. મારા ચારિત્ર્યની ઍસિડ-ટેસ્ટ લેનારો તે કોણ? આતિથ્ય, જેને વિશ્વાસની ધરી બાંધવા કસોટીની જરૂર પડે એ પ્રીત ન હોય, પ્રણય ન હોય. ચોક્કસપણે મલય આકાંક્ષાને ભોળવી રહ્યો છે.’
(હા રે હા, તને તો એવું જ લાગવાનું.)
‘આકાંક્ષાને તો હું યોગ્ય મોકો જોઈને વાત મૂકીશ એમ કહીને હોલ્ડ પર રાખી છે.’ નિરાલીએ આતિથ્યના ખભે હાથ મૂક્યો, ‘તેને તમે જ સમજાવી શકો. ચોરીના ચાર ફેરા ફર્યા વિના જે પુરુષ મર્યાદા બાંધવા માગે એ લંપટ ગણાય...’
નિરાલી ઉમેરવા જતી હતી કે અને ચારિત્ર્યની પરીક્ષા માટે આવું કરનારો ખુદ ચારિત્ર્યહીન ગણાય... પણ તેના પૂર્વાર્ધે આતિથ્યને તંગ કરી મૂક્યો : મલયની આડમાં ખરેખર તો નિરાલી મને લંપટ કહી ગઈ!
‘હેટ્સ ઑફ નિરાલી...’ ત્વરિત પ્રત્યાઘાત પાઠવતાં તેણે તાળી પાડી, ‘હજી તું થર્ટીફર્સ્ટની એ રાત ભૂલી નથી. ક્ષણિક આવેગમાં હું ભાન ભૂલ્યો, તને પરવશ કરવા ચાહી એટલે હું પણ લંપટ ગણાઉં એમ જ જતાવવા માગે છેને તું?’
નિરાલીનાં નેત્રો પહોળાં થયાં, ‘તમે ક્યાંનો છેડો ક્યાં જોડો છો આતિથ્ય? આપણી સગાઈ થઈ ચૂકેલી, તમે મારી કસોટી નહોતા કરતા... આ સરખામણી જ વ્યર્થ છે. હું તમારા વિશે આવો નિમ્ન અભિપ્રાય ધરાવતી હોવાનું તમે ધારી જ કેમ શકો? ક્યાં મલય ને ક્યાં...’
‘આહ. લુક ઍટ ધિસ. એક ક્ષણમાં તું મને લંપટ કહે છે, બીજામાં મને હાથો બનાવીને મલયને નબળો દર્શાવીને તું આકાંક્ષાના પ્રણયમાં વિઘ્ન નાખવા માગે છે, ભાઈ-બહેન વચ્ચે દરાર પેદા કરવા માગે છે, ઘરની શાંતિ ડહોળવા માગે છે એ શું મને નથી સમજાતું!’
નિરાલી જાણે કે પડતી રહી ગઈ.
‘સ્ટૉપ ઍક્ટિંગ નિરાલી.’ આતિથ્યની હદ આવી ગઈ, ‘હું જાણું છું કે તું મારી-દિગંતની ટેલિટૉક સાંભળી ચૂકી છે અને તારા દાદાની પાર્ટીમાં દરોડો મારા ઇશારે પડ્યો એનો દ્વેષ રાખીને તું વેર વાળવા માગે છે!’
આતિથ્યના વાક્યનો મર્મ ખૂલતાં નિરાલીના દિલદિમાગમાં ધણધણાટી બોલી, ‘શું કહ્યું તમે!’ તેણે પતિને ઝંઝોડ્યો, ‘દાદાજીની પાર્ટીમાં રેઇડ ત....મે પડાવેલી! હાઉ કુડ યુ આતિથ્ય, હાઉ ડેર યુ!’
નિરાલીના પ્રત્યાઘાતે આતિથ્યને કાળજે ચીરો પડ્યો. ડોળા ચકળવકળ થયા. હે ભગવાન, નિરાલીએ કશું સાંભળ્યું નથી, જાણ્યું નથી; પણ તેના વમળે દિગંત દ્વારા મેં આચરેલા પાપની કબૂલાત સામેથી કરી!
‘નો વે! આટલી સ્લો પ્રોસેસ મને નહીં ચાલે.’
આકાંક્ષાના અંગ સાથે હળવું અડપલું કરીને મલયે અદાથી ઉમેર્યું, ‘તેં તારી ભાભીને કહ્યું, ભાભી ન જાણે ક્યારે તારા ભાઈને કહેશે ને ભાઈને જાણે ક્યારે ફુરસદ મળશે મા-બાપને કહેવાની... આમાં તો આપણી અડધી જુવાની વીતી જાય! સો મેં મારી મૉમને વાત કરી છે. એક-બે દિવસમાં વિધિવત્ માગું મૂકશે. લવ-કમ-અરેન્જ્ડ મૅરેજનો તને વાંધો નથીને?’
શું કામ હોય? આકાંક્ષા ખીલી ઊઠી. વડીલો દ્વારા વાત મુકાય તો મારાં પપ્પા-મમ્મીને ભરોસો પણ પડે. મલયની અધીરાઈ ભીતર ક્યાંક ગલીપચી પણ કરી ગઈ.
નાદાન! મલયના ચિત્તમાં પડઘો પડ્યો. પ્લેબૉયપણું ધરાવતા મલયને છોકરીઓની બાબતમાં ધાર્યું નિશાન પાડવાની મહારથ હતી. શ્રીમંતાઈ અને રૂપની બેવડી દોલતનું કૉમ્બિનેશન ઇરરેઝિસ્ટેબલ રહેતું. આકાંક્ષા એવી પહેલી યુવતી નીકળી જેને પોતે ગમતો તો હોય છતાં સાથે સૂવા તૈયાર ન હોય! તેણે ઇનકાર ફરમાવ્યો ને એય થર્ટીફર્સ્ટની રાત્રે!
‘નો સેક્સ બિફૉર મૅરેજ’નું તેનું ડહાપણ મર્મસ્થાને ચૂભ્યું. આ છોકરી સેક્સના સાટામાં મને લગ્નના બંધનમાં બાંધવા માગે છે? એમ તો હું આઝાદ પંખી પાંજરે પુરાઈ રહ્યો!
- પણ એમ તો મારા માટે પડકારરૂપ બની ગયેલી આકાંક્ષાને કોરી ઓછી છોડાય! એટલે જ લગ્નની લૉલીપૉપ દેખાડી છે. ઘરે લગ્નનું દબાણ કરતી મા પણ ભલેને ખુશ થતી. વાત પાકી થવા દેવાની, આકાંક્ષાને ભરોસો બેસી જાય પછી બાંહ ફેલાવીશ તો તે સિમેટાઈ જવાની. મન ભરીને ભોગવ્યા પછી સગાઈ ક્યાં ફોક નથી થતી! સૉરી ડિયર, પરહૅપ્સ ધેટ્સ યૉર ડેસ્ટિની!
આવું વિચારતા મલયને પોતાના નસીબની ક્યાં ખબર હતી?
ઇન્સ્પેક્ટર જાડેજાએ આપેલા નામે દાદાજી ચોંક્યા.
દિગંતની ઓળખાણ તાજી હતી. આતિથ્યકુમારનો અણવર બનીને જાનમાં બહુ ઝૂમ્યો હતો. જમાઈના દોસ્તારે જ મારે ત્યાં ધાડ પડાવી?
લાડલી પૌત્રીને વળાવ્યા પછીની ઉદાસી ખંખેરીને જિતેનભાઈએ દારૂની પાર્ટીના દરોડાની ખણખોદ શરૂ કરાવી હતી. જાડેજાનો પાસ્ટ રેકૉર્ડ એવો નહોતો કે તેને અપ્રતિમ શૂરવીર, ટેકીલો ગણી શકાય. એકાએક તેને સ્ત્ભ્ની પાર્ટીમાં રેઇડ પાડવાનો જુસ્સો જાગ્યો એની પાછળ જરૂર કોઈ બીજું પરિબળ હોય, ચોક્કસ તે કોઈનો હાથો બન્યો હોય.
પોતાના એ છાના દુશ્મનને બક્ષવાના મૂડમાં નહોતા જિતેનભાઈ, પણ પહેલાં તેની પહેચાન તો હોવી જોઈએ અને તેનું નામ એક જ જણ આપી શકે - ખુદ જાડેજા!
તેની ગતિવિધિ પર પ્રાઇવેટ ઇન્વેસ્ટિગેટર દ્વારા નજર રખાવી રિશવત લેવાની તેની નબળાઈ જાણી. પછી મારા જ બે કર્મચારીઓને દેશી દારૂની હેરફેરના પોઠિયા તરીકે મોકલી હપ્તો દઈ આંખ આડા કાન કરવાનો પ્રસ્તાવ મૂક્યો. એમાં તેની મંજૂરી, લાંચની સ્વીકૃતિનું રેકૉર્ડિંગ પણ પાર પડ્યું,
બસ, એ પુરાવાના બદલામાં પોતાને જોઈતું સીક્રેટ તેણે ઓપન કરી દીધું. રેકૉર્ડિંગની કૉપી હજી મારી પાસે છે એટલે જાડેજાએ જુઠ્ઠું બોલવાનું કારણ નથી...
હવે મહત્વનો કેસ નથી, જાડેજા નથી, દિગંત છે. મિત્રપત્નીના પરિવારને શરમમાં મૂકનારો વહેશી ગણાય. જરૂર તેને આતિથ્યકુમાર યા તેમની ફૅમિલી સાથે છૂપી રંજિશ હોવી જોઈએ. એ હિસાબે તરત તો મારે સૌપ્રથમ વેવાઈને ચેતવી દેવા જોઈએ...
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.